
Kārtība, kādā administrē, piešķir un uzrauga atbalstu rudzu maizes popularizēšanas pasākumiem izglītības iestādēs
Izdoti saskaņā ar Lauksaimniecības un lauku attīstības likuma 5. panta ceturto un septīto daļu
· 1. Noteikumi nosaka kārtību, kādā administrē, piešķir un uzrauga atbalstu tradicionālā Latvijas pārtikas produkta – rudzu maizes – popularizēšanas pasākumu īstenošanai izglītības iestādēs laikā no 2024. gada 1. septembra līdz 10. decembrim (turpmāk – atbalsts).
· 2. Atbalstu administrē un piešķir Lauku atbalsta dienests.
· 3. Atbalsta pretendents, kas īsteno rudzu maizes kā tradicionālā Latvijas pārtikas produkta popularizēšanas pasākumus izglītības iestādēs (turpmāk – rudzu maizes programma), ir biedrība vai nodibinājums, kas reģistrēts Biedrību un nodibinājumu reģistrā un atbilst šādiem kritērijiem:
· 3.1. apvieno kopā ne mazāk kā 10 rudzu maizes ražotāju un tās ražošanai nepieciešamo izejvielu piegādātāju;
· 3.2. ne mazāk kā piecus gadus pārstāv maizes ražošanas nozares intereses valsts pārvaldes un citās iestādēs;
· 3.3. ne mazāk kā piecus gadus popularizē maizes tradīcijas Latvijā:
· 3.3.1. īstenojot vismaz piecus pasākumus par Latvijas tradicionālās rudzu rupjmaizes popularizēšanu;
· 3.3.2. īstenojot vismaz piecus pasākumus veselīga dzīvesveida veicināšanai, maizes un maizes produktu lietošanas uzturā popularizēšanai;
· 3.3.3. piedaloties vismaz vienā starptautiskā pasākumā maizes, īpaši rudzu maizes, popularizēšanai;
· 3.4. ir sadarbojies ar izglītības iestādēm mācību programmu izstrādē, lai sagatavotu jaunos speciālistus ar maizes ražošanu saistītās profesijās.
· 4. Atbalsta kopējais apmērs ir  300 000 euro.
· 5. Atbalsta pretendents šo noteikumu 1. punktā minētajā periodā rudzu maizes programmā īsteno šādus pasākumus:
· 5.1. izglīto pirmsskolas izglītības iestāžu un vispārējās izglītības iestāžu 1.–9. klases izglītojamos par rudzu maizi kā Latvijas tradicionālo vērtību un uzturvielām bagātu pārtikas produktu, piemēram, rīkojot degustācijas, sagatavojot un publiskojot audio, video un citus materiālus par maizi kā tradicionālu un raksturīgu Latvijas pārtikas produktu un tā nozīmi uzturā, organizējot konkursus un spēles;
· 5.2. informē par rudzu maizes programmu, īstenojot, piemēram, informatīvas kampaņas un cita veida pasākumus saistībā ar programmu, lai veicinātu rudzu maizes popularitāti bērnu, vecāku un izglītības iestāžu vidū;
· 5.3. apkopo datus par rudzu maizes nozīmi uzturā, piemēram, aptaujās, kurās iegūst informāciju par maizes atpazīstamību izglītojamo vidū un maizes lietošanu uzturā.
· 6. Atbalstu piešķir šādu izmaksu segšanai:
· 6.1. šo noteikumu 5. punktā minēto pasākumu sagatavošanas un īstenošanas izmaksām, tostarp degustācijās un citos pasākumos paredzētās maizes izdalīšanas izmaksām;
· 6.2. loģistikas izmaksām, tostarp par degvielu, ja tās nav ietvertas šo noteikumu 6.1. apakšpunktā minētajās izmaksās;
· 6.3. administratīvajām, tostarp personāla, izmaksām, ja tās nav ietvertas šo noteikumu 6.1. apakšpunktā minētajās izmaksās.
· 7. Rudzu maize, ko pasākumos izdala izglītojamiem, atbilst šādām prasībām:
· 7.1. ir ražota Latvijas teritorijā;
· 7.2. tai ir klona forma;
· 7.3. ir gatavota ar plaucējumu un dabīgo ieraugu;
· 7.4. tās pagatavošanai izmantoti vismaz 80 procenti rudzu miltu no kopējā miltu daudzuma;
· 7.5. tās atlikušais realizācijas termiņš pasākuma dienā nav īsāks par četrām dienām;
· 7.6. tā atbilst normatīvajos aktos par uztura normām izglītības iestāžu izglītojamiem noteiktajām kvalitātes prasībām.
· 8. Rudzu maizi pasākumos izdala saskaņā ar pārtikas apriti regulējošajiem normatīvajiem aktiem.
· 9. Atbalsta pretendents:
· 9.1. līdz 2024. gada 10. augustam iesniedz Lauku atbalsta dienestā plānoto pasākumu plānu un tāmi, kā arī izvērstu informāciju, kas apliecina atbilstību šo noteikumu 3. punkta prasībām;
· 9.2. līdz 2024. gada 11. decembrim iesniedz Lauku atbalsta dienestā pārskatu par īstenotajiem pasākumiem, pievienojot maksājumu apliecinošus dokumentus.
· 10. Iesniedzot rakstveida pieprasījumu Lauku atbalsta dienestā, atbalsta pretendents ir tiesīgs pieprasīt atbalsta priekšfinansējumu ne vairāk kā 80 procentu apmērā no šo noteikumu 9.1. apakšpunktā minētajā tāmē norādītajām kopējām atbalsttiesīgajām izmaksām.
· 11. Lauku atbalsta dienests:
· 11.1. līdz 2024. gada 1. septembrim izvērtē šo noteikumu 9.1. apakšpunktā minētos dokumentus un atbalsta pretendenta atbilstību šo noteikumu 3. punkta prasībām un pieņem lēmumu par atbalsta pretendenta un pasākumu plāna un tāmes apstiprināšanu;
· 11.2. izvērtē šo noteikumu 9.2. apakšpunktā minētos dokumentus;
· 11.3. īstenojot atklātu, pārredzamu, nediskriminējošu un konkurenci nodrošinošu procedūru, saskaņā ar normatīvajiem aktiem publisko iepirkumu jomā var izraudzīties juridisku vai fizisku personu, kas nodrošina informēšanu par rudzu maizes programmu papildus šo noteikumu 5. punktā noteiktajam;
· 11.4. līdz 2024. gada 31. decembrim izmaksā atbalstu par īstenotajiem pasākumiem atbilstoši tāmei un iesniegtajiem maksājumu apliecinošajiem dokumentiem.
· 12. Tiesības uz pasākumos radīto intelektuālo īpašumu pieder Zemkopības ministrijai.

